钦定古今图书集成/理学汇编/文学典/第198卷 > 《灵谷诗序》前人
## 钦定古今图书集成/理学汇编/文学典/第198卷 > 《灵谷诗序》前人

吾州之东南有“灵谷”者，江南之名山也。龙蛇之神，虎
豹翚翟之文章，楩柟豫章竹箭之材，皆自山出。而神
林鬼冢魑魅之穴，与夫仙人释子恢谲之观，咸附托
焉。至其淑灵清和之气，盘礡委积于天地之间，万物
之所不能得者，乃属之于人，而处士君实生其址。君
姓吴氏，家于山阯，豪杰之望，临吾一州者，盖五六世
而后，处士君出焉。其行孝悌忠信，其能以文学知名
于时。惜乎其老矣，不得与夫虎豹翚翟之文章，楩柟
豫章竹箭之材俱出而为用于天下。顾藏其神奇，而
与龙蛇杂此土以处也。然君浩然有以自养，遨游于山川之间，啸歌讴吟，以寓其所好，终身乐之不厌。而
有诗数百篇传诵于闾里。他日出《灵谷》三十二篇以
属其甥曰：“为我读而序之。惟君之所得，盖有伏而不
见者，岂特尽于此诗而已。虽然，观其所镵刻万物而
接之以藻缋，非夫诗人之巧者，亦孰能至于此。